CELEX: 32017D1239
Language: hr
Date: 2017-07-06 00:00:00
Title: Provedbena odluka Komisije (EU) 2017/1239 оd 6. srpnja 2017. o priznanju Etiopije u skladu s Direktivom 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima (priopćeno pod brojem dokumenta C(2017) 4555) (Tekst značajan za EGP. )

8.7.2017   
            
            
               HR
            
            
               Službeni list Europske unije
            
            
               L 177/43
            
         PROVEDBENA ODLUKA KOMISIJE (EU) 2017/1239
   оd 6. srpnja 2017.
   o priznanju Etiopije u skladu s Direktivom 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima
   
      
         (priopćeno pod brojem dokumenta C(2017) 4555)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2008/106/EZ Europskog parlamenta i Vijeća od 19. studenoga 2008. o minimalnoj razini osposobljavanja pomoraca (1), a posebno njezin članak 19. stavak 3.,
   budući da:
   
               (1)
            
            
               U skladu s Direktivom 2008/106/EZ države članice mogu odlučiti priznati odgovarajuće svjedodžbe pomoraca koje su izdale treće zemlje uz uvjet da Komisija priznaje dotičnu treću zemlju. Te treće zemlje moraju ispunjavati sve zahtjeve Konvencije Međunarodne pomorske organizacije o standardima osposobljavanja, izdavanju svjedodžbi i straži za pomorce iz 1978. (dalje u tekstu „Konvencija STCW”).
            
         
               (2)
            
            
               Dopisima od 9. siječnja 2014. i 5. studenoga 2014. Luksemburg i Cipar zatražili su priznavanje Etiopije. Na temelju je tog zahtjeva Komisija kontaktirala s etiopskim tijelima kako bi izvršila procjenu etiopskog sustava osposobljavanja i izdavanja svjedodžbi te provjerila ispunjava li Etiopija sve zahtjeve Konvencije STCW i jesu li poduzete odgovarajuće mjere za sprečavanje prijevare u vezi sa svjedodžbama. Objašnjeno je da će se procjena temeljiti na rezultatima inspekcije za utvrđivanje činjenica koju će provesti stručnjaci Europske agencije za pomorsku sigurnost (dalje u tekstu „Agencija”) u Etiopiji.
            
         
               (3)
            
            
               Na temelju rezultata inspekcije provedene u listopadu 2015. Komisija je provela procjenu sustava osposobljavanja i izdavanja svjedodžbi u Etiopiji. U toj je procjeni Komisija utvrdila nekoliko područja kojima su etiopska tijela trebala pristupiti na odgovarajući način, uključujući nedostatke povezane s odobrenjima za programe i tečajeve, s osposobljavanjem na brodu te izdavanjem potvrda i odobravanjem.
            
         
               (4)
            
            
               Etiopska tijela predstavila su dobrovoljni plan korektivnih mjera u svibnju 2016. te su ga dopunila u srpnju, listopadu i prosincu 2016.
            
         
               (5)
            
            
               Konkretno, Etiopija je donijela nove propise kojima se rješavaju nedostaci u nacionalnim odredbama, kako je utvrđeno u procjeni Komisije, te je osuvremenila postupke osiguravanja kvalitete u upravnim tijelima i obrazovnim ustanovama u sektoru pomorstva, kao i kurikulume i programe osposobljavanja u tim ustanovama.
            
         
               (6)
            
            
               Na temelju je svih prikupljenih informacija Komisija zaključila da su etiopska tijela poduzela mjere za usklađivanje etiopskog sustava osposobljavanja pomoraca i izdavanja svjedodžbi pomorcima sa zahtjevima Konvencije STCW, uključujući odredbe o odgovarajućim dokumentima s dokazima.
            
         
               (7)
            
            
               U travnju 2017. Komisija je etiopskim tijelima dostavila izvješće o procjeni koje se temeljilo na rezultatima inspekcije iz listopada 2016. i u kojemu je u obzir uzet dopunjeni plan korektivnih mjera.
            
         
               (8)
            
            
               Konačni je rezultat procjene da Etiopija ispunjava zahtjeve Konvencije STCW te da je ta zemlja pristupila rješavanju svih prepoznatih nedostataka i da je poduzela odgovarajuće mjere za sprečavanje prijevara povezanih sa svjedodžbama.
            
         
               (9)
            
            
               Državama članicama dostavljeno je izvješće o rezultatima procjene.
            
         
               (10)
            
            
               Mjere predviđene ovom Odlukom u skladu su s mišljenjem Odbora za sigurnost na moru i sprečavanje onečišćenja s brodova,
            
         DONIJELA JE OVU ODLUKU:
   Članak 1.
   Za potrebe članka 19. Direktive 2008/106/EZ Etiopija je priznata u pogledu sustava osposobljavanja pomoraca i izdavanja svjedodžbi pomorcima.
   Članak 2.
   Ova je Odluka upućena državama članicama.
   
      Sastavljeno u Bruxellesu 6. srpnja 2017.
      
         
            Za Komisiju
         
         Violeta BULC
         
            Članica Komisije
         
      
   
   
      (1)  SL L 323, 3.12.2008., str. 33.